text: Børn i Fredericia vinder naturvidenskabsfestival
  22 september 2015 kl. 10.57
  Skolebørn fra Fredericia har vundet en pris for deres projekt, hvor 2. klasseelever underviser børnehavebørn i naturvidenskab.
  Skolebørn i Fredericia inviterede tirsdag børnehavebørn til naturvidenskabsundervisning. Undervisningen er en del af den landsdækkende 'Dansk Naturvidenskabsfestival' - og festivalen har netop belønnet eleverne i Fredericia med en pris.
  Det er bla. 2. klasse-elever fra Erritsø Fællesskole, som lærer fra sig til de mindre børn. Det hele foregår gennem fysiske aktiviteter.
  Børnehavebørnene kan prøve 24 værksteder, hvor de bla. kan gætte en dyrelort eller høre om hvordan man farver roser.
  Præmien er 10.000 kroner, som Fredericia Kommune sammen med 15.000 kr., som er modtaget i støtte til festivalen, har valgt at bruge til undersøgelsesgrej og aktivitetshæfte til alle daginstitutioner, så de kan fortsætte med at lære.
  I alt deltager 500 børn i Naturvidenskabsfestivalen fordelt på to dage. På torsdag er der igen naturvidenskabsundervisning i absolut børnehøjde.
  
  